Il-gwerra mal-Midjanin U l-Mulej kellem lil Mosè u qallu: "Qis li titħallas mill-Midjanin għal li għamlu lil ulied Iżrael, u mbagħad tinġabar ma' niesek." U Mosè kellem lill-poplu u qalilhom: "Armaw minn fostkom irġiel għall-gwerra, u jmorru għall-Midjanin, biex jitħallas minnhom il-Mulej; ibagħtu elf ruħ minn kull tribù." U nġabru mit-tribù ta' Iżrael, elf minn kull tribù, b'kollox tnax-il elf armati għall-gwerra. U Mosè bagħathom għat-taqbid, elf ruħ minn kull tribù, lilhom u 'l Fineħas bin Elgħażar il-qassis; bagħathom għat-taqbid, u ħadu magħhom l-oġġetti kkonsagrati u t-trombi f'idejhom għas-sinjali tal-gwerra. U tqabdu kontra l-Midjanin kif kien ikkmanda l-Mulej lil Mosè, u qatlu l-irġiel kollha. U barra l-maqtulin l-oħra, qatlu wkoll lis-slaten tal-Midjanin: Evi, Rekem, Sur, Ħur, Reba, ħames slaten ta' Midjan; u 'l Balgħam bin Begħor qatluh bix-xabla. U wlied Iżrael ħadu priġunieri n-nisa ta' Midjan bit-tfal u l-bhejjem tagħhom kollha, bl-imrieħel u l-ġid kollu tagħhom. U taw in-nar lill-ibliet kollha fejn kienu jgħammru u l-irħula tagħhom. U qabdu l-priża kollha u kulma ġabru, nies u bhejjem, u marru quddiem Mosè u Elgħażar, il-qassis, u l-ġemgħa ta' wlied Iżrael bil-priġunieri u l-priża u l-ġabra fil-kamp, fil-wita ta' Mowab, li tinsab ħdejn il-Ġordan biswit Ġeriko. Mosè u Elgħażar, il-qassis, u l-kapijiet kollha tal-ġemgħa, ħarġu jilqgħuhom barra l-kamp. Mosè inkorla għall-kmandanti tal-eżerċtu, il-kapijiet tal-eluf, u l-kapijiet tal-mijiet li ġew lura għall-gwerra, u qalilhom: "In-nisa kollha ħallejtuhom ħajjin? Ma kinux huma li b'kelma minn Balgħam ġibdu lil ulied Iżrael, biex jidinbu kontra l-Mulej fil-ġrajja ta' Pegħor, u saret dik il-qerda fil-ġemgħa tal-Mulej? Issa oqtlu t-tfal subien kollha; u n-nisa li kellhom x'jaqsmu ma' rġiel, oqtluhom kollha. U żommu għalikom it-tfajliet kollha li ma kellhomx x'jaqsmu ma' rġiel. U issa intom oqogħdu barra mill-kamp sebat ijiem; intom ilkoll li qtiltu xi bniedem jew missejtu xi mejjet, u tissaffew fit-tielet u s-seba' jum, intom u l-priġunieri tagħkom. U tnaddfu l-ilbies kollu u kull oġġett tal-ġild, u kull oġġett magħmul mix-xagħar tal-mogħoż, u kull oġġett tal-injam." U Elgħażar il-qassis, lin-nies tal-eżerċtu, li ġew lura mill-gwerra, qalilhom: "Dan hu li titlob il-liġi li l-Mulej ta lil Mosè: id-deheb, il-fidda, il-bronż, il-ħadid, l-istann, u ċ-ċomb, kull oġġett li jiflaħ għan-nar, tgħadduh min-nar, u jissaffa wara li jkun imnaddaf bl-ilma tal-purifikazzjoni ; u dak li ma jiflaħx għan-nar għadduh mill-ilma. U taħslu ħwejjiġkom fis-seba' jum u titnaddfu, imbagħad tidħlu fil-kamp." Il-qasma tal-priża U l-Mulej kellem lil Mosè u qallu: "Għoddu kulma nqabad, nies u bhejjem, int u Elgħażar il-qassis, u l-kapijiet tal-familji tal-ġemgħa. U qassam il-priża bejn il-gwerriera li ħarġu għat-taqbid u l-bqija tal-ġemgħa. Erfa' bħala tribut lill-Mulej mingħand kull gwerrier li ħareġ għat-taqbid, wieħed minn kull ħames mija min-nies, mill-baqar, mill-ħmir, min-nagħaġ. Teħodhom min-nofs li jmisshom u tagħtihom lil Elgħażar il-qassis, b'offerta lill-Mulej. "Min-nofs ta' wlied Iżrael tieħu wieħed minn kull ħamsin min-nies, mill-baqar, mill-ħmir, min-nagħaġ u mill-bhejjem kollha, u tagħtihom lil-Leviti li jieħdu ħsieb is-servizz tat-tinda." U Mosè u Elgħażar għamlu kif ordnalhom il-Mulej. U l-fdal tal-priża li kienu qabdu l-gwerriera kien: sitt mija u ħamsa u sebgħin elf nagħġa, tnejn u sebgħin elf baqra, wieħed u sittin elf ħmar; tnejn u tletin elf mara li qatt ma kellhom x'jaqsmu ma' raġel. In-nofs li mess lil dawk li kienu ħarġu jitqabdu kien ta' tliet mija u sebgħa u tletin elf u ħames mitt nagħġa, u minnhom sitt mija u ħamsa u sebgħin tribut lill-Mulej; sitta u tletin elf baqra, u minnhom tnejn u sebgħin tribut lill-Mulej; tletin elf u ħames mitt ħmar, u wieħed u sittin minnhom tribut lill-Mulej; sittax-il elf bniedem, u tnejn u tletin minnhom tribut lill-Mulej. U Mosè ta l-offerta tat-tribut lill-Mulej; u taha lil Elgħażar il-qassis, kif kien ordna l-Mulej lil Mosè. In-nofs li kien imiss lil ulied Iżrael, li Mosè kien qasmu min-nofs, li kien imiss lill-gwerriera, kien ta' tliet mija u sebgħa u tletin elf u ħames mitt nagħġa; sitta u tletin elf baqra; tletin elf u ħames mitt ħmar; u nies sittax-il elf. Minn dan in-nofs li kien imiss lil ulied Iżrael, Mosè ħa wieħed minn kull ħamsin min-nies u mill-bhejjem, u tahom lil-Leviti li jservu fis-santwarju tal-Mulej, kif kien ordna l-Mulej lil Mosè. Imbagħad il-kmandanti tal-qtajja' tal-gwerriera, il-kapijiet tal-eluf u l-kapijiet tal-mijiet resqu quddiem Mosè, kellmuh u qalulu: "Aħna, il-qaddejja tiegħek, għaddejna l-gwerriera taħt il-ħakma tagħna, u ma sibna nieqes ebda wieħed. Nagħmlu għalhekk offerta lill-Mulej, mill-oġġetti tad-deheb li kull wieħed minna sab; brazzuletti, pendenti, ċrieket, imsielet u kullani biex naqilgħu l-maħfra quddiem il-Mulej." U Mosè u Elgħażar il-qassis, ħadu mingħandhom id-deheb maħdum kollu. U d-deheb kollu li offrew lill-Mulej bi tribut, mingħand il-kapijiet tal-eluf u l-kapijiet tal-mijiet, kien ilaħħaq is-sittax-il elf, seba' mija u ħamsin xekel. L-irġiel tal-eżerċtu ħadu kull wieħed dak li laħaq ħataf. U Mosè u Elgħażar il-qassis, ħadu d-deheb mingħand il-kapijiet tal-eluf u l-mijiet, u ħaduh fit-tinda tal-laqgħa b'tifkira għal ulied Iżrael quddiem il-Mulej.